Sanksies kom teen Poetin se dogtersPres. Wladimir Poetin. (Foto: Alexei Druzhinin/Sputnik/AFP) Die VSA het nou ook sanksies teen twee van pres. Wladimir Poetin se volwasse dogters ingestel. Maria Vorontsova en Katerina Tikhonova word gesanksioneer omdat Washington sterk vermoed die Russiese president se bates word by familielede versteek, het ’n senior Amerikaanse amptenaar verduidelik. Sanksies is ook teen die Russiese minister van buitelandse sake, Sergei Lavrov, se vrou en dogter én lede van Rusland se Veiligheidsraad aangekondig. Alle nuwe Amerikaanse beleggings in Rusland word voortaan ook verbied, terwyl sanksies teen Rusland se grootste openbare en private finansiële instellings, Sberbank en Alfa Bank, aangekondig is. Europese diplomate het intussen aan AFP gesê die EU wil ook Poetin se dogters by sy swartlys voeg. Daar is relatief min bekend oor Poetin se dogters. Die Amerikaanse tesourie het Maria as “’n tegniese uitvoerende beampte wie se werk … die Russiese verdedigingsbedryf ondersteun” geïdentifiseer, terwyl Katerina glo op haar beurt Russiese staatsgefinansierde genetika-navorsingsprogramme lei. Poetin hou glo “persoonlik toesig” oor die programme. Vlug nóú uit ooste van Oekraïne Die ma van ‘n Oekraïnse soldaat by sy doodskis. (Foto: Yuriy Dyachyshyn / AFP) Inwoners in die oostelike Kharkiv-, Lugansk- en Donetsk-streke is Woensdag gewaarsku om onmiddellik uit dié gebied te vlug te midde van ’n gevreesde Russiese aanval. “Dit moet nóú gedoen word, want later sal mense onder skoot wees en dalk die dood moet trotseer,” het Iryna Vereshchuk, adjunkpremier van Oekraïne, op Telegram gesê. Daar is ook in dié stadium geen teken van ’n skietstilstand nie. Navo se hoof, Jens Stoltenberg, meen daar is geen teken dat Poetin “sy ambisie om die hele Oekraïne te beheer” laat vaar het nie. “Ons moet realisties wees en besef dat dit vir ’n lang tyd kan duur, vir baie maande, selfs jare,” het hy gesê voor ’n vergadering met Navo se ministers van buitelandse sake. ‘Oorlogsmisdade’ Pres. Joe Biden van Amerika het Woensdag die moord op Oekraïense burgerlikes in die dorp Bucha veroordeel. “Ek is seker julle het die foto’s van Bucha, net buite Kiëf, gesien: liggame wat in die strate agtergelaat is toe Russiese troepe onttrek het, sommige in die agterkop geskiet met hul hande agter hul rug vasgebind. “Burgerlikes wat koelbloedig tereggestel is, liggame wat in massagrafte gestort is, die gevoel van brutaliteit en onmenslikheid wat vir die hele wêreld agtergelaat is om te sien, sonder enige verskoning. “Daar is niks minder aan’t gebeur as groot oorlogsmisdade nie,” het Biden gesê. “Verantwoordelike nasies moet saamstaan ​​om hierdie oortreders aanspreeklik te hou.” Die Kremlin ontken egter sy aandeel in die sterftes. Poetin het inteendeel Woensdag Oekraïense owerhede daarvan beskuldig dat hulle agter “kru en siniese uitlokkings tot geweld” in Bucha sit. Die Duitse regering sê nou satellietbeelde van Bucha van verlede maand ondermyn die Russe se bewerings dat hulle geen hand in die sterftes gehad het nie. Bewerings van “geposeerde tonele of dat hulle nie vir die moorde verantwoordelik was nie, is na ons mening nie moontlik nie”, sê Steffen Hebestreit, Duitse regeringswoordvoerder.